DECIZIA COMISIEI
din 16 decembrie 2008
de acordare a unei derogări ca urmare a solicitării formulate de Republica Bulgaria în temeiul Deciziei 2008/477/CE privind armonizarea benzii de frecvențe 2 500-2 690 MHz pentru sistemele terestre capabile să furnizeze servicii de comunicații electronice în cadrul Comunității
[notificată cu numărul C(2008) 8302]
(Numai textul în limba bulgară este autentic)
(2009/1/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (Decizia privind spectrul de frecvențe radio) (1), în special articolul 4 alineatul (5),
având în vedere Decizia 2008/477/CE a Comisiei din 13 iunie 2008 privind armonizarea benzii de frecvențe 2 500-2 690 MHz pentru sistemele terestre capabile să furnizeze servicii de comunicații electronice în cadrul Comunității (2), în special articolul 2 alineatul (2),
întrucât:
(1)
În conformitate cu Decizia 2008/477/CE, statele membre trebuie ca, în termen de șase luni de la intrarea în vigoare a deciziei, să desemneze și ulterior să pună la dispoziție, pe o bază neexclusivă, banda de 2 500-2 690 MHz pentru sisteme terestre capabile să furnizeze servicii de comunicații electronice, în conformitate cu anumiți parametri.
(2)
În conformitate cu Decizia 2008/477/CE, statele membre au obligația de a desemna și ulterior de a pune la dispoziție banda de 2 500-2 690 MHz cel târziu la 13 decembrie 2008.
(3)
Articolul 2 alineatul (2) din Decizia 2008/477/CE prevede că, prin derogare, statele membre pot cere perioade de tranziție care ar putea include aranjamente privind partajarea spectrului de frecvențe radio, în temeiul articolului 4 alineatul (5) din Decizia nr. 676/2002/CE.
(4)
Republica Bulgaria a anunțat Comisia că nu este în măsură să implementeze la timp cerințele prevăzute în Decizia 2008/477/CE, deoarece această bandă este în prezent rezervată exclusiv echipamentelor de comunicații electronice mobile utilizate în scopuri de siguranță națională.
(5)
Prin scrisoarea datată 22 octombrie 2008, Republica Bulgaria a solicitat așadar o derogare temporară de la aceste cerințe pentru a putea continua să utilizeze echipamentele respective în paralel cu introducerea unui nou sistem de radiocomunicații mobile pentru siguranța națională, care să utilizeze o bandă de frecvențe diferită.
(6)
Durata de acordare a derogării ar varia în funcție de regiune. Pentru regiunile Vidin, Montana, Vratsa, Lovech, Pleven, Gabrovo, Veliko Tarnovo, Russe, Turgovishte, Razgrad, Shumen, Silistra, Dobrich și Varna (nordul Bulgariei), derogarea s-ar aplica până la sfârșitul anului 2009. Pentru zonele din jurul orașelor Triavna, Blagoevgrad, Pazardjik, Plovdiv, Smolyan, Kurdzhaly, Haskovo, Stara Zagora, Sliven, Yambol, Burgas, precum și pentru cea din jurul orașului Sofia și a regiunii Sofia (sudul Bulgariei), derogarea s-ar aplica până la sfârșitul anului 2010, însă Bulgaria își propune să-și îndeplinească în 2009 obligațiile cu privire la orașul Sofia și la regiunea Sofia.
(7)
Bulgaria și-a fundamentat într-o măsură suficientă cererea de derogare, oferind în special clarificări cu privire la necesitatea atribuirii altor frecvențe adecvate utilizatorilor actuali ai benzii de frecvențe de 2 500-2 690 MHz, la importanța migrării simultane a tuturor legăturilor la nivelul unei regiuni, precum și la necesitatea alocării de resurse financiare pentru achiziționarea de noi echipamente de comunicații mobile destinate siguranței publice. Pentru o gestionare adecvată a perioadei de tranziție ar fi necesar un raport referitor la stadiul procesului de migrație și la progresele înregistrate în ceea ce privește îndeplinirea angajamentelor asumate.
(8)
Membrii Comitetului pentru spectrul de frecvențe radio au indicat la reuniunea comitetului din 2 octombrie 2008 faptul că nu au obiecții față de această derogare tranzitorie.
(9)
Limitarea cerută nu ar împiedica în mod nejustificat implementarea Deciziei 2008/477/CE și nici nu ar genera diferențe excesive între statele membre în ceea ce privește concurența sau reglementarea. Cererea este justificată și o derogare tranzitorie ar fi în măsură să faciliteze implementarea integrală a Deciziei 2008/477/CE,
ADOPTĂ PREZENTA DECIZIE:
Articolul 1
Ca urmare a cererii prezentate la 22 octombrie 2008, Republica Bulgaria este autorizată să amâne implementarea Deciziei 2008/477/CE în nordul Bulgariei până la 31 decembrie 2009 și în sudul Bulgariei până la 31 decembrie 2010, sub rezerva îndeplinirii condițiilor prevăzute la articolul 3.
Articolul 2
În sensul prezentei decizii,
-
nordul Bulgariei înseamnă regiunile administrative Vidin, Montana, Vratsa, Lovech, Pleven, Gabrovo, Veliko Tarnovo, Russe, Turgovishte, Razgrad, Shumen, Silistra, Dobrich și Varna;
-
sudul Bulgariei înseamnă zona din jurul orașului Triavna, regiunea Sofia, orașul Sofia, precum și regiunile administrative Blagoevgrad, Pazardjik, Plovdiv, Smolyan, Kurdzhaly, Haskovo, Stara Zagora, Sliven, Yambol și Burgas.
Articolul 3
Până la 16 ianuarie 2010, Bulgaria prezintă un raport privind implementarea Deciziei 2008/477/CE în nordul Bulgariei, în orașul Sofia și în regiunea Sofia, și până la 16 ianuarie 2011 un raport referitor la întregul său teritoriu.
Articolul 4
Prezenta decizie se adresează Republicii Bulgaria.
Adoptată la Bruxelles, 16 decembrie 2008.